Mans vra glo losprys, al is ontvoerde doodFoto ter illustrasie. (Argieffoto) Twee verdagtes het Dinsdag in die landdroshof in Lenasia, Gauteng, verskyn ná hulle ŉ man na bewering ontvoer en vermoor het. Die mans het ŉ losprys vir die oorledene se vrylating geëis, al was dié man reeds dood. Kapt. Ndivhuwo Mulamu, woordvoerder van die Valke, sê die verdagtes, Jason Theodore Boyers (25) en Shannon Kevin Smith (48), het Frans Mazuse (55) ingelig om hulle op ŉ sekere plek te ontmoet. “Mazuse het ná die ontmoeting nooit teruggekeer huis toe nie en sy familie het hom as vermis aangemeld,” vestig Mulamu. “Die polisie het later Mazuse se liggaam in ŉ veld naby Kliptown, Soweto, gevind. Kort hierna het die verdagtes ŉ losprys van R20 000 geëis om hom ‘vry te laat’.” ŉ Operasie deur ŉ multidissiplinêre span het Sondag tot Boyers en Smith se inhegtenisneming in Noordgesig, Soweto, gelei. “Die verdagtes is deursoek en die oorledene se selfoon is in hul besit gevind. Die polisie het daarop beslag gelê.” Boyers en Smith is aangekla van moord, roof met verswarende omstandighede, afpersing, korrupsie, ontvoering, besit van vermoedelik gesteelde eiendom en diefstal. Die twee sal na verwagting weer volgende Vrydag in die hof verskyn wanneer hulle formeel om borgtog sal aansoek doen.